په کندهار کې د اوبو د کموالي لامل- ژورې څاګانې 
په کندهار کې کرونده ګر او زمینداران وايې چې د تریاکو د کښتونو لپاره د ژورو څاګانو له امله د اوبو سطحه ټېټه شوې او کرهڼې ته يې لوی تاوان رسیدلی دی.
د کندهار په جنوب کې پنجوايي د دې ولایت له مهمو زراعتي ولسوالیو څخه ده چې اوس يې کرونده ګر د اوبو د کمښت له جدي ستونزي سره مخ دي. د پنجوايي ولسوالۍ زمینداران مني چې په تېر کې د تریاکو د کښتونو لپاره ژورو څاهانو د اوبو زېرمي زیامني کړي. په یاده ولسوالۍ کې یو مهال د تریاکو پراخ کښتونه کیدل خو ځايي اوسیدونکې يې وايې چې په زیانونو يې اوس پوه شوي او د تریاکو د کښت کچه اوس ډيره ټيټه شوې. د پنجوايي ولسوالۍ اوسیدونکۍ خان محمد امریکاغږ ته وويل چې د تریاکو د نورو زیانونو ترڅنګ د اوبو د کمښت په وجه د دې کرهڼيزي ولسوالۍ زراعت ته لوی ګواښ پېښ دی. د پنجوايي ولسوالۍ اوسیدونکې وايې چې د تریاکو د کښتونو په وجه د پېښو شویو زیانونو څخه کرونده ګر پوه شوي او دا کښت تر ډېره لمنځه تللی. د ولسوالۍ په چلغور سیمه کې حکومت د نړیوالي ټولنې په مرسته د اوبو د ضایعاتو د مخ نیوي او تنظیم لپاره د یوه لوی کانال د جوړیدو پروژه پيل کړې. د سیمي اوسیدونکې وايې چې ځمکه والو کلک هوډ کړی چې په خپله سیمه کې به د نورو کرونده ګرو د تریاکو د کښت مخه هم نیسي. نصرت الله د تریاکو له کروندې څخه مخ اړولی او اوس يې پر خپل پټي د رومیانو کښت کړی . دی وايې چې د سیمي خلګ د نشه يي توکو د کښت په وجه له بیلا بیلو زیانونو سره مخ دي. د کندهار د پنجوايي ، ارغستان او میوند ولسوالیو په ګډون د دې ولایت په ډیرو نورو برخو کې تر ځمکه لاندي د اوبو د زیرمو د کمېدو سره پر یوه وخت ډیری کورنیو خپلي سیمي پرې اېښي. ځايي اوسیدونکې د دې کار یو لامل په خپل سري ډول د تریاکو د کښتنو د اوبه کیدو لپاره د برمې یا ژور څاهان ګڼي چې زیانونه به يې د راتلونکې لپاره هم موجود وي. عزیزالله پوپل په جنوبي ولایتونو کې د امریکا غږ اشنا راډیو د پښتو خبریال دی. له امریکا غږ سره د کار له مخه یې په سیمه کې له ملي راډیو او ټلویزیون، روز خبري اژانس، هیواد ټلویزیون او افغان ازاد راډیو سره د خبریال په حیث کار کړی، او د کندهار په پوهنتون کې یې د ادبیاتو زده کړې ترسره کړې دي